বিশ্বজয়ী ভারতীয় মহিলা ক্রিকেটারদের সম্মান জানাল ‘ভোগ’ ম্যাগাজিন!

ওয়েব ডেস্ক : সম্প্রতি বিশ্বকাপ জয় স্বাদ পেয়েছে ভারতীয় মহিলা ক্রিকেট দল (Indian Women’s Cricket Team)। সেই ঐতিহাসিক সাফল্যের রেশ এখনও কাটেনি। এর মাঝে ফের নজির গড়লেন ভারতে মহিলা তারকারা। আন্তর্জাতিক ফ্যাশন ও লাইফস্টাইল ম্যাগাজিন ‘ভোগ’ (Vogue)-এর কভার পেজে জায়গা করে নিলেন হরমনপ্রীত কৌর (Harmanpreet Kaur), দীপ্তি শর্মা (Deepti Sharma), শেফালি বর্মা (Shafali Verma) এবং উদীয়মান ওপেনার প্রতিকা রাওয়াল (Pratika Rawal)। যা দেশের মহিলা ক্রিকেটের উত্থানের অন্যতম প্রতীকী মুহুর্ত হয়ে রইল।

গত ২ নভেম্বর দক্ষিণ আফ্রিকার বিরুদ্ধে ফাইনাল খেলেছিলেন হরমনপ্রীতরা। প্রথমে ব্যাটিং করে দক্ষিণ আফ্রিকাকে ২৯৮ রানের টার্গেট দিয়েছিল টিম ইন্ডিয়া (Team India)। রান তাড়া করতে নেমে ২৪৬ রানে থেমে যায় প্রোটিয়াদের ইনিংস। ফলে প্রথমবার বিশ্ব চ্যাম্পিয়ন হন দীপ্তি শর্মারা। সংগ্রাম আর অবহেলার ইতিহাস পেরিয়ে বহু প্রতীক্ষিত এই সাফল্যের পর মহিলা ক্রিকেটারদের স্বীকৃতি যেন বহুগুণে বেড়ে গিয়েছে। তার ফল হিসেবে ভারতীয় চার মহিলা ক্রিকেটারকে অন্যতম সম্মান দিল ফ্যাশন ও লাইফস্টাইল ম্যাগাজিন ‘ভোগ’ (Vogue)।

আরও খবর : আইসিসি র‍্যাঙ্কিংয়ে শীর্ষ স্থান হারালেন রোহিত!

এই জয়ের কারণে ‘ভোগ’ (Vogue) ইন্ডিয়া ভারতীয় চার তারকা মহিলা ক্রিকেটারদের নিয়ে করে কভার ফটোশুট। হরমনপ্রীত কৌর, দীপ্তি শর্মা, শেফালি বর্মা ও প্রতিকা রাওয়াল-কে সাজানো হয়েছিল হলুদ-সবুজ থিমে। কভার ফটোতে তাঁদেরকে বেশ হাসি মুখেই দেখা গিয়েছে। অবশ্য এই ছবিতে দেখা যায় প্রতিকা রাওয়ালের পায়ে রয়েছে প্লাস্টার। মূলত, অস্ট্রেলিয়ার বিরুদ্ধে সেমিফাইনালের আগে চোট পেয়েছিলেন তিনি। তাঁর জায়গায় ওপেনার হিসেবে শেফালি বর্মা ফাইনালে ৭৮ বলে ৮৭ রানের দুর্দান্ত ইনিংস খেলেছিলেন। এমনকি ম্যাচের সেরাও হয়েছিলেন তিনি।

তবে এত বড় জয়ের পর এখন ভারতীয় মহিলী ক্রিকেটারদের দরকার বিশ্রাম। অন্যদিকে রাজনৈতিক অস্থিরতার কারণে বাংলাদেশ সফর স্থগিত হয়েছে। কিন্তু আগামী বছর ভারতের কাছে রয়েছে বড় চ্যালেঞ্জ। তা হল অস্ট্রেলিয়া সফর। সেখানে তিনটি টি২০ ও তিনটি একদিন এবং একটি টেস্ট ম্যাচ খেলবে ব্লু ব্রিগেড। আর এই সিরিজ শুরু হবে আগামী ফেব্রুয়ারিতে।